ખાંડ દર્દશામક હોવાનો જે દાવો કરવામાં આવ્યો છે તે શંકાસ્પદ છે. એ ભ્રમ શીશુઓને ઈન્જેક્શન આપતાં પહેલાં સુક્રોઝનું પ્રવાહી આપવાથી એમને ઓછું દર્દ થાય છે એ અનુભવના આધારે પેદા થયો છે. પણ ખાંડ કંઈ દાંતના દુખાવામાં કે માથાના દુખાવા વખતે દર્દશામકની જગ્યા લઈ શકે? મને નથી લાગતું. કોકો અને ખાંડથી ખીલ કે ચામડીના અન્ય વીકાર થતા નહીં હોય પણ ચોકલેટમાંની ખાંડ તો જો કોઈને ખીલ કે ચામડીની અન્ય સમસ્યા હોય તેને વધુ બદતર બનાવે એમાં કોઈ શંકા નથી. પ્લેસીબો ગોળી વડે પ્રયોગ કરતાં માલમ પડ્યું છે કે ખરેખર તો ચોકલેટમાંનાં કેફીન અને થીયોબ્રોમાઈડ જેવાં રસાયણો માઈગ્રેન જેવો માથાનો દુખાવો પેદા કરે છે, કેમ કે આ રસાયણો મગજમાં પહોંચતા લોહીને અસ્તવ્યસ્ત કરી દે છે. મધ્યમસર ચોકલેટનું સેવન કરવાથી આયુષ્યમાં વધારો થાય છે એ કથન તો ખરેખર સંશોધન કરનારા પોતાને ઠીક લાગે તે ગમે તેને સાબીત કરવા આંકડાઓ સાથે કેવી રમત ખેલે છે તેનું બહુ જ રસદાયક ઉદાહરણ છે.